Document ID: 32015R0400

REGOLAMENT TAL-KUMMISSJONI (UE) 2015/400
tal-25 ta' Frar 2015
li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu fil-każ taż-żejt tal-għadam, il-monossidu tal-karbonju, iċ-ċiprodinil, id-dodemorfu, l-iprodion, il-metaldeid, il-metażaklor, il-pitrolju (CAS 64742-54-7), iż-żjut minerali (petroleum oils) (CAS 92062-35-6) u l-propargit f'ċerti prodotti jew fuqhom
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 18(1)(b) u l-Artikolu 49(2) tiegħu,
Billi:
(1)
Għall-iprodion, il-livelli massimi ta' residwu (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għaċ-ċiprodinil, il-metaldeid, il-metażaklor, u l-propargit, l-MRLs ġew stabbiliti fil-Parti A tal-Anness III tar-Regolament (KE) Nru 396/2005. Għaż-żejt tal-għadam, il-monossidu tal-karbonju, id-dodemorfu, il-pitrolju (CAS 64742-54-7), iż-żjut minerali (petroleum oils) (CAS 92062-35-6) l-ebda MRL ma hu stabbilit fir-Regolament (KE) Nru 396/2005, u billi dawn is-sustanzi attivi mhumiex inklużi fl-Anness IV ta' dak ir-Regolament, japplika l-valur prestabbilit ta' 0,01 mg/kg stipulat fl-Artikolu 18(1)(b) ta' dak ir-Regolament.
(2)
Għaż-żejt tal-għadam, l-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ippreżentat opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (2). L-esklużjoni taż-żejt tal-għadam fl-Anness I tad-Direttiva tal-Kunsill 91/414/KEE (3) hija stipulata fid-Deċiżjoni tal-Kummissjoni Nru 2008/943/KE (4). Meta wieħed jikkunsidra li l-użu taż-żejt tal-għadam mhuwiex awtorizzat aktar fl-Unjoni u li ma ġie nnotifikat l-ebda użu awtorizzat f'pajjiżi terzi, huwa xieraq li jiġu stabbiliti l-MRLs fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.
(3)
Għall-monossidu tal-karbonju, l-Awtorità ressqet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (5). L-esklużjoni tal-monossidu tal-karbonju fl-Anness I tad-Direttiva 91/414/KEE hija stipulata fid-Deċiżjoni tal-Kummissjoni Nru 2008/967/KE (6). Meta wieħed jikkunsidra li l-użu tal-monossidu tal-karbonju mhuwiex awtorizzat aktar fl-Unjoni u li ma ġie identifikat l-ebda użu awtorizzat f'pajjiżi terzi, huwa xieraq li jiġu stabbiliti l-MRLs fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.
(4)
Għall-propanil, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (7). L-Awtorità pproponiet li d-definizzjoni tar-residwu tinbidel għal prodotti ta' oriġini mill-annimali. Hija rrakkomandat li jitbaxxew l-MRLs għan-naspli, in-naspla tal-Ġappun, l-għeneb tal-mejda u tal-inbid, it-tut, il-lampun, il-frott żgħir u l-frott irqiq ieħor, iz-zunnarija, l-għerq tal-mustarda, iz-zunnarija l-bajda, l-għeruq tat-tursin, leħjet il-bodbod, it-tewm, ix-xalott, il-basal tar-rebbiegħa, il-fażola (mingħajr miżwed), il-piżelli (mingħajr miżwed), l-isfraġ, il-piżelli (niexfa) u l-lupini (imnixxfa). L-Awtorità rrakkomandat li tgħolli jew iżżomm l-MRLs eżistenti għal ċerti prodotti. Hija kkonkludiet li rigward l-MRLs għal-lewż, l-infużjonijiet erbali mill-għeruq, il-ħwawar mill-għeruq u r-riżomi, u għall-prodotti kollha li joriġinaw mill-annimali, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawn il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir analiżi mill-ġdid ta' dawn l-MRLs; l-analiżi se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.
(5)
Għad-dodemorfu, l-Awtorità ippreżentat opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (8). L-inklużjoni tad-dodemorfu fl-Anness I tad-Direttiva 91/414/KEE hija prevvista fid-Deċiżjoni tal-Kummissjoni Nru 2008/125/KE (9). Skont ir- Regolament ta' Implimentazzjoni tal-Kummissjoni (UE) Nru 540/2011 (10), l-użu tad-dodemorfu huwa limitat biss għal pjanti ornamentali fis-serra. Meta wieħed jikkunsidra li l-użu tad-dodemorfu fl-Unjoni huwa awtorizzat biss għal uċuħ tar-raba' li ma jittiklux u li ma ġie identifikat l-ebda użu awtorizzat għall-uċuħ tar-raba' li jittieklu f'pajjiżi terzi, huwa xieraq li jiġu stabbiliti l-MRLs fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.
(6)
Għall-iprodion, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (11). Hija pproponiet li tinbidel id-definizzjoni tar-residwu għall-prodotti ta' oriġini mill-annimali. L-Awtorità kkonkludiet li dwar l-MRLs għal-lumi, il-lewż, il-ġellewż, it-tuffieħ, il-lanġas, l-isfarġel, in-naspli, in-naspla tal-Ġappun, il-berquq, iċ-ċirasa, il-ħawħ, l-għanbaqar, l-għeneb tal-mejda u tal-inbid, il-frawli, it-tut, iċ-ċawsli iswed, il-lampun, ir-riħan blu, il-cranberries, il-passolina, il-gooseberries, l-għanżarol, il-kiwi, il-patata, il-pitravi, iz-zunnarija, l-għerq tal-mustarda, iz-zunnarija l-bajda, l-għeruq tat-tursin, ir-ravanell, it-tewm, il-basal, ix-xalott, il-basal tar-rebbiegħa, it-tadam, il-bżar, il-brunġiel, il-ħjar, il-ħjar tal-pikles, il-courgettes, il-kukurbiti b'qoxra li ma tittikilx, il-brokkoli, il-pastard, il-Brussels sprouts, il-kaboċċi, il-kaboċċi taċ-Ċina, il-valerjanella, l-iskarola, il-krexxun, il-ħass, l-aruka, il-weraq u nebbieta tal-Brassica spp., indivja Belġjana, il-ħxejjex aromatiċi, il-fażola (friska, bil-miżwed), il-fażola (friska, mingħajr miżwed), il-piżelli (friski, bil-miżwed), il-piżelli (friska, mingħajr miżwed), ir-rabarbru, il-fażola (niexfa), l-għazz (niexef), il-piżelli (niexfa), iż-żerriegħa tal-kittien, iż-żerriegħa tal-ġirasol, il-qamħ, ix-xgħir, ir-ross, l-infużjonijiet erbali mill-fjuri, l-infużjonijiet erbali mill-għeruq, il-pitravi taz-zokkor u għall-prodotti kollha li joriġinaw mill-annimali, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawn il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu analizzati mill-ġdid; l-analiżi se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet ukoll li fir-rigward tal-MRLs għaċ-ċelerjak, is-swedes, ir-rapa, il-kaboċċa tal-weraq twal, il-kolrabi, il-krexxun tal-art, l-ispinaċi, il-weraq tal-pitravi (chard), il-piżelli (friska, mingħajr miżwed), l-isfraġ, il-weraq tal-karfus, il-bużbież, il-kurrat, iż-żerriegħa tal-lift, infużjonijiet erbali mill-weraq, il-ħwawar u l-pitravi taz-zokkor, l-ebda informazzjoni ma kienet disponibbli u li kienet meħtieġa aktar konsiderazzjoni mill-maniġers tar-riskji. L-MRLs għal dawk il-prodotti għandhom jiġu ffissati fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.
(7)
Għall-metaldeid, l-Awtorità ippreżentat opinjoni motivata dwar l-MRL eżistenti skont l-Artikolu 12(1) tar-Regolament (KE) Nru 396/2005 (12). Hija rrakkomandat it-tnaqqis tal-MRL għall-frawli, is-swedes, l-isfraġ, il-weraq tal-karfus u l-bużbież. L-Awtorità rrakkomandat li tgħolli jew iżżomm l-MRL eżistenti għal ċerti prodotti. Hija kkonkludiet li dwar l-MRLs għall-patata, il-pitravi, iz-zunnarija, iċ-ċelerjak, l-għerq tal-mustarda, l-artiċokks ta' Ġerusalem, iz-zunnarija l-bajda, l-għeruq tat-tursin, ir-ravanell, leħjet il-bodbod, ir-rapa, it-tadam, il-brunġiel, brassika bir-ras u mwerrqa u bil-fjuri, il-kolrabi, il-ħass u pjanti oħra tal-insalata, l-ispinaċi u simili, il-kurrat u l-qaqoċċ, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawk il-prodotti għandhom ikunu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu analizzati mill-ġdid; l-analiżi se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet ukoll li fir-rigward tal-MRLs għall-prodotti kollha li joriġinaw mill-annimali ma kienet disponibbli l-ebda informazzjoni u li kien hemm il-ħtieġa ta' aktar konsiderazzjoni mill-maniġers tar-riskji. L-MRLs għal dawk il-prodotti għandhom jiġu ffissati fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.
(8)
Għall-metażaklor, l-Awtorità ressqet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (13). Hija pproponiet li tinbidel id-definizzjoni tar-residwu għall-valutazzjoni tar-riskju u għall-finijiet ta' infurzar għall-prodotti li joriġinaw mill-pjanti, kif ukoll għall-prodotti li joriġinaw mill-annimali. Hija rrakkomandat li jitbaxxew l-MRLs għat-tewm, il-Brussels Sprouts, il-qaqoċċ, il-kurrat, iż-żerriegħa tal-kittien, iż-żerriegħa tal-ġirasol, iż-żerriegħa tal-lift, iż-żerriegħa tal-mustarda, il-fidloqqom, il-kamelina u l-ħalib. L-Awtorità rrakkomandat li tgħolli jew iżżomm l-MRL eżistenti għal ċerti prodotti. Hija kkonkludiet li fir-rigward tal-MRLs l-għerq tal-mustarda, ir-ravanell, is-swedes, ir-rapa, il-brassika li qed tiffjorixxi, il-kaboċċi bir-ras, il-brassika mwerrqa u l-kolrabi, xi informazzjoni ma kinitx disponibbli u kienet meħtieġa iktar konsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawn il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Dawn l-MRLs se jiġu analizzati mill-ġdid; l-analiżi se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet ukoll li fir-rigward tal-MRLs għal-larinġ, il-lumi, il-ġewż tas-siġar, il-frott taż-żerriegħa, il-frott tal-għadma, il-frott irqiq u l-frott żgħir, il-patata, l-aruka u l-isfraġ, l-ebda informazzjoni ma kienet disponibbli u li kienet meħtieġa aktar konsiderazzjoni mill-maniġers tar-riskju. L-MRLs għal dawk il-prodotti għandhom jiġu ffissati fil-limitu speċifiku ta' determinazzjoni jew fuq l-MRL prestabbilit fl-Artikolu 18(1)(b) tar-Regolament (KE) Nru 396/2005.
(9)
Għall-pritrolju (CAS 64742-54-7), l-Awtorità ippreżentat opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (14). L-esklużjoni tal-pitrolju (CAS 64742-54-7) fl-Anness I tad-Direttiva 91/414/KEE hija stipulata fid-Deċiżjoni tal-Kummissjoni Nru 2009/617/KE (15). Meta wieħed jikkunsidra li l-użu tal-pitrolju (CAS 64742-54-7) mhuwiex awtorizzat aktar fl-Unjoni u li ma ġie identifikat l-ebda użu awtorizzat f'pajjiżi terzi, huwa xieraq li jiġu stabbiliti l-MRLs fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.
(10)
Għaż-żjut minerali (CAS 92062-35-6), l-Awtorità ressqet opinjoni motivata dwar l-MRL eżistenti skont l-Artikolu 12(1) tar-Regolament (KE) Nru 396/2005 (16). L-esklużjoni ta' żjut minerali (CAS 92062-35-6) fl-Anness I tad-Direttiva 91/414/KEE hija stipulata fid-Deċiżjoni tal-Kummissjoni Nru 2009/616/KE (17). Meta wieħed jikkunsidra li l-użu taż-żjut minerali (CAS 92062-35-6) mhuwiex awtorizzat aktar fl-Unjoni u li ma ġie identifikat l-ebda użu awtorizzat f'pajjiżi terzi, huwa xieraq li jiġu stabbiliti l-MRLs fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.
(11)
Għal propargit, l-Awtorità ippreżentat opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (18). L-esklużjoni tal-propargit fl-Anness I tad-Direttiva 91/414/KEE hija stipulata fid-Deċiżjoni tal-Kummissjoni 2008/934/KE (19) u kkonfermata fir-Regolament ta' Implimentazzjoni tal-Kummissjoni (UE) Nru 943/2011 (20). Meta wieħed jikkunsidra li l-użu tal-propargit mhuwiex awtorizzat aktar fl-Unjoni u li ma ġie identifikat l-ebda użu awtorizzat f'pajjiżi terzi, huwa xieraq li jiġu stabbiliti l-MRLs fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005. Għaldaqstant, skont l-Artikolu 17 tar-Regolament (KE) Nru 396/2005, flimkien mal-Artikolu 14(1)(a) tiegħu, l-MRLs stabbiliti għal dik is-sustanza attiva fl-Anness III ta' dak ir-Regolament għandhom għalhekk jitħassru.
(12)
Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi, rigward il-ħtieġa li jiġu adattati ċerti limiti tad-determinazzjoni. Dwar bosta sustanzi, dawk il-laboratorji kkonkludew li għal ċerti komoditajiet, l-iżvilupp tekniku jippermetti li jiġu stabbiliti limiti speċifiċi ta' determinazzjoni.
(13)
Abbażi tal-opinjonijiet motivati tal-Awtorità u fid-dawl tal-fatturi rilevanti tas-suġġett li qed jiġi kkunsidrat, il-modifiki xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(14)
Għalhekk ir-Regolament (KE) Nru 396/2005 għandu jiġi emendat skont dan.
(15)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament għandu jistipula arranġament tranżizzjonali għall-prodotti li ġew prodotti legalment qabel l-emenda fl-MRLs u li l-informazzjoni tagħhom turi li nżamm livell għoli ta' protezzjoni tal-konsumaturi.
(16)
Għandu jitħalla jgħaddi perjodu raġonevoli ta' żmien qabel ma l-MRLs modifikati jidħlu fis-seħħ, biex l-Istati Membri, il-pajjiżi terzi u l-operaturi tan-negozji tal-ikel ikollhom żmien jitħejjew biex ikunu konformi mar-rekwiżiti l-ġodda li jirriżultaw mit-tibdil fl-MRLs.
(17)
Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ fir-rigward tal-MRLs il-ġodda u l-kummenti tagħhom ġew ikkunsidrati.
(18)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf.
ADOTTAT DAN IR-REGOLAMENT:
Artikolu 1
L-Annessi II, III u V tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament għandu jibqa' japplika għall-prodotti li kienu prodotti legalment qabel it-3 ta' Ottubru 2015.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f 'Il-Ġurnal Uffiċjali tal-Unjoni Ewropea.
Madankollu għandu japplika mit-3 ta' Ottubru 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta' Frar 2015.

Labels: 1
17
0
3
6